b"\n_START_ARTICLE_\nIvan \xc5\xbdnidar\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nV rojstnem mestu je obiskoval de\xc5\xa1ko vadnico (1887\xe2\x80\x931894) in realko (1894-1895), nato dva semestra tehni\xc5\xa1ke visoke \xc5\xa1ole (in\xc5\xbeenirski oddelek) na Dunaju (1895) ter se  do 1897 je zaposlil pri dr\xc5\xbeavnem  kmetijsko-kemi\xc4\x8dnem preizku\xc5\xa1evali\xc5\xa1\xc4\x8du v Gorici kot risar in fotograf. Po voja\xc5\xa1\xc4\x8dini je marca 1899 postal aspirant, nato asistent oziroma uslu\xc5\xbebenec pri Ju\xc5\xbeni \xc5\xbeeleznici, kjer je opravil telegrafsko\xe2\x80\x93prometni in transportni izpit. Zaradi \xc5\xa1irjenja ruske socialne literature so ga septembra 1902 odpustili. V \xc5\xa1olskem letu 1902/1903 je \xc5\xa1tudiral na slikarski \xc5\xa1oli na Dunaju, nato prerisoval mikroskopske  preparate za mad\xc5\xbearski Inspectorat royal pour le d\xc3\xa9veloppement de l'industrie s\xc3\xa9ricicole v Szegzardu. V letih 1904\xe2\x80\x931907 je obiskoval umetnostno-obrtno \xc5\xa1olo v Pragi; izpit za pouk prostorskega risanja na nem\xc5\xa1kih in \xc4\x8de\xc5\xa1kih \xc5\xa1olah je opravil 1914 v Pragi, profesorski izpit za geometrijsko in prostorsko risanje pa 1921 v Zagrebu. Leta 1908 je postal risarski asistent in 1910 suplent na vi\xc5\xa1ji realki v Gorici in hkrati u\xc4\x8dil tudi na u\xc4\x8ditelji\xc5\xa1\xc4\x8du. Od oktobra 1918 je u\xc4\x8dil prostorsko in geometrijsko risanje, opisno geometrijo, oblikoslovje in zgodovino plastike na Tehni\xc5\xa1ki srednji \xc5\xa1oli v Ljubljani in se septembra 1948 upokojil, a v \xc5\xa1olskem letu 1950/1951 \xc5\xa1e honorarno u\xc4\x8dil. Za uspe\xc5\xa1nost pri pouku je bil 1938 odlikovan z redom Svetega Save 4. razreda._NEWLINE_Napisal je ve\xc4\x8d \xc5\xa1olskih priro\xc4\x8dnikov, med drugim tudi: U\xc4\x8dbenik za pouk geometrijskega risanja na obrtnih \xc5\xa1olah umetni\xc5\xa1ke smeri (1938), Kotirana projekcija (1949), Elementarne planimetrijske in tehni\xc4\x8dne konstrukcije (1950), Linearna perspektiva (1950), Stre\xc5\xa1ne izvedbe (1950) in druge.  V slovensko umetni\xc5\xa1ko \xc5\xbeivljenje se ni vklju\xc4\x8dil, \xc4\x8deprav je veliko slikal, najve\xc4\x8d v olju; \xc5\xa1tevilne prete\xc5\xbeno pokrajinske slike hranijo sorodniki in prijatelji. Rad je tudi fotografiral, zlasti gorske pokrajine."